**Професионални ценности и норми в социалната работа**

***Всеобща декларация за правата на човека***

Всеобщата декларация за правата на човека е приета от Общото събрание на ООН на 10 декември 1948 г. Тя е преведена на поне 375 езика и диалекта, което я прави най-превеждания документ в света. Декларацията е първото значително постижение на световната организация в тази област и първото записване на световно ниво на права, чиито носители са всички човешки същества. Тя се състои от 30 члена, които са доразвити в последващи международни споразумения, регионални инструменти за защита на човешките права, национални конституции и закони.

Всеобщата декларация започва с Преамбюл, съставен от седем параграфа и е съпроводена с декларация, която „обявява“ Декларацията. Във всеки от членовете е посочена причина за приемането ѝ. В първия параграф се посочва, че ПРИЗНАВАНЕТО НА ЧОВЕШКОТО ДОСТОЙНСТВО НА ВСИЧКИ ХОРА Е В ОСНОВАТА НА СПРАВЕДЛИВОСТТА И МИРА в света.

Във втория се напомня, че пренебрегването и неспазването на човешките права е довело до варварски действия, които са разгневили съвестта на човечеството, и че четирите свободи: СВОБОДА НА СЛОВОТО, СВОБОДА НА УБЕЖДЕНИЕ, СВОБОДА ОТ БЕДНОСТ И СВОБОДА ОТ СТРАХ, са „провъзгласени за НАЙ-ВИСШИТЕ СТРЕМЕЖИ НА ХОРАТА“.

В третия параграф е посочено, че ЗА ДА НЕ БЪДАТ ХОРАТА ПРИНУЖДАВАНИ ДА СЕ БУНТУВАТ СРЕЩУ ТИРАНИЯТА, ЧОВЕШКИТЕ ПРАВА ТРЯБВА ДА СА ЗАЩИТЕНИ С ВЪРХОВЕНСТВОТО НА ЗАКОНА.

Четвъртият параграф свързва човека с развитието на приятелските отношения между нациите.

Петият параграф свързва Декларацията с Хартата на Обединените нации, с което се потвърждава ВЯРАТА В ОСНОВНИТЕ ПРАВА НА ЧОВЕКА, В ДОСТОЙНСТВОТО И ЦЕННОСТТА НА ЧОВЕКА.

В шестия параграф се казва, че всички членове на Организацията на обединените нации се задължават да постигнат всеобщо зачитане и спазване правата на човека и основните свободи, в сътрудничество с Организацията на обединените нации.

В седмия параграф се напомня, че за пълното осъществяване на тези ангажименти, „от огромна важност е взаимното разбирателство“.

Според Книгата на рекордите Гинес, Всеобщата декларация за правата на човека е описана като „най-превежданият документ“ в света. В преамбюла, правителствата задължават себе си и своя народ, чрез прогресивни мерки да осигурят всеобщо и ефективно признаване и спазване на правата на човека, които са посочени в Декларацията. Макар, че Декларацията не е юридически обвързваща, от 1948 г. тя е приета в повечето държавни конституции или в тях е присъщо нейното влияние. Също така, Декларацията служи като основа на все повече международни споразумения, държавни закони и международни, регионални, национални и наднационални институции, които защитават и насърчават правата на човека.

Въпреки, че Декларацията сама по себе си не е договор, тя изрично дефинира значението на думите „основни свободи“ и „човешки права“, които се намират в Хартата на Обединените нации, която е задължителна за всички държави-членки. Именно затова, Всеобщата декларация е основен документ на ООН. На Международната конференция по правата на човека на Обединените нации през 1968 г. е препоръчано, Декларацията да е „задължение на всички държави-членки на международната общност“ към всички хора. Декларацията служи като основа на две задължителни споразумения за човешките права на ООН, а именно Международното споразумение за граждански и политически права и Международното споразумение за икономически, социални и културни права.

Всеобщата декларация е първият международен документ след Втората световна война, който изрично регламентира религиозната свобода. Нейният член 18 става тази рамка, в която последователно се вписват най-важните глобални и регионални документи, имащи за предмет това право: Международния пакт за икономически, социални и културни права и Международния пакт за граждански и политически права от 1966 година, Декларацията за елиминиране на всички форми на нетърпимост и дискриминация, основани на религия или убеждения от 1981 година, Американската конвенция за човешките права, Африканската харта за правата на човека и народите и особено важно за България – (Европейската) Конвенция за защита правата на човека и основните свободи. Всички тези и други документи запазват главната насоченост и тенденции на Всеобщата декларация.

Значението на Всеобщата декларация за религиозната свобода в България е голямо. Тя задава универсално значимия стандарт в областта на човешките права и става основа последователно на поредица от фундаменталните глобални международноправни актове в областта на защитата на човешките права, които заедно с нея изграждат правна рамка, имаща своето действие и спрямо нашата правна система, някои от които като Европейската конвенция за защита правата на човека и основните свободи по силата на Конституцията на Република България са пряка част от вътрешното право на страната.